„Центурион“ е основната машина в танковия парк на Великобритания, чак до средата на 60-те години, когато е заменен от танк „Чифтен“ (на английски език – "Chieftain"). Голяма част от танковете „Центурион“, които са снети от въоръжение, са продадени на други страни. Въпреки че не успява да се изправи срещу немските танкове по време на Втората световна война, „Центурион“ участва в много битки. За първи път е използван на бойното поле в Корейската война, в началото на 50-те години. Участва в още много локални конфликти, като войната във Виетнам, Арабско-израелските конфликти и др. В края на 90-те години е снет от въоръжение в почти всички страни, като след 2000 година остава на въоръжение само в ЮАР, а някои машини се използват в Израел.